তিনি তাঁর লিখনিতে যাদের কথা বলে গেছেন তাঁরা আমাদেরই লোক অথবা আমরাই সেই লোক, অথবা কিছু ভাবলেশহীন অসতর্ক মানুষকে তুলে দিয়ে গেছেন আমাদের মাঝে। মীজান রহমানের দুশ্চিন্তাগুলোকে এখন আমরা যদি অনুধাবন করতে না পারি সে দোষ আমাদের। স্বভাবতই আমরা অনেক ভোলা মনের মানুষ। অথচ তিনি ভুলেন নি কাউকে। চেনা জানা অনেক মানুষ তাঁর কাছে না থেকেও তাঁর সাথে ছিল সারা জীবন। কথাটা আমি আগেও বলেছি না হয় আর একবার বলি। পরশ পাথরের গল্প আমরা অনেকেই পড়েছি। যেখানে সেই পাথরের স্পর্শ লাগত সেটাই সোনা হয়ে যেত। মীজান রহমান ছিলেন পরশ লেখক। যে বিষয় নিয়ে লিখেছেন, যাকে নিয়ে লিখেছেন সেটাই উজ্জ্বল হয়ে ফুটে উঠেছে। একমাত্র অন্ধরাই সেই উজ্জ্বলতা দেখতে পারে না।